রিলায়েন্স কমিউনিকেশনস লিমিটেড ও রিলায়েন্স টেলিকম লিমিটেড। দুই সংস্থার মোট ব্যাঙ্ক অ্যাকাউন্ট ১৪৪টি। আর সব অ্যাকাউন্ট মিলিয়ে মোট সঞ্চিত অর্থ মাত্র ১৯.৩৪ কোটি টাকা। দিল্লি হাইকোর্টে এমনই হলফনামা জমা দিয়েছে অনিল অম্বানীর সংস্থা।
অনিল অম্বানীর টেলিকম সংস্থা গত বছরেই ৪৬ হাজার কোটি টাকার ক্ষতি দেখিয়ে বন্ধ হয়ে গিয়েছে। এর পরেই সংস্থার বিরুদ্ধে মামলা করে আমেরিকান টাওয়ার কর্পোরেশন। বোস্টন কেন্দ্রিক ওই টাওয়ার কোম্পানি অম্বানীর সংস্থার কাছে ২৩০ কোটি টাকা পায় বলে দাবি। এই সংক্রান্ত মামলাতেই ওই হলফনামা পেশ করা হয়েছে আদালতে বলে এক সর্বভারতীয় সংবাদমাধ্যমের দাবি।
সংস্থার ক্ষতি দেখিয়ে আদালতে চলতি বছরের গোড়াতেই রিলায়েন্স কমিউনিকেশন নিজেদের দেউলিয়া বলে দাবি করে। সেই প্রেক্ষিতেই আদালতে জানানো হয় সংস্থার ১১৯টি ব্যাঙ্ক অ্যাকাউন্টে ১৭.৮৬ কোটি টাকা এবং রিলায়েন্স টেলিকমের ২৫টি ব্যাঙ্ক অ্যাকাউন্টে ১.৪৮ কোটি টাকা জমা রয়েছে। আগামী ১৩ ডিসেম্বর ওই মামলার পরবর্তী শুনানি। তার আগে সংস্থাকে ব্যাঙ্ক স্টেটমেন্ট পেশ করার নির্দেশ দিয়েছে আদালত। উল্লেখ্য, ২০১৭ সালের ডিসেম্বরে টেলিফোন পরিষেবা বন্ধ করে দেয় রিলায়েন্স টেলিকম।